text: 69-årig død efter frontalt sammenstød med lastbil
  09 november 2017 kl. 19.56
  Politiet ved ikke, hvorfor en 69-årig mand kørte over i modsatte vejbane og frontalt ind i lastbil.
  En 69-årig mand har torsdag mistet livet i en trafikulykke, hvor han kørte frontalt ind i en lastbil.
  Det oplyser Flemming Lau, der er vagtchef ved Sydøstjyllands Politi.
  Ulykken er sket mellem Vejle og Fredericia med kurs mod sidstnævnte by.
  - Vi ved på nuværende tidspunkt, at nu afdøde kommer kørende i sin personbil på Vejle Landevej i retning mod Fredericia. Af ukendte årsager kommer han over i modsatte vejbane, siger Flemming Lau.
  - Der kommer så en stor lastbil, som han kører frontalt ind i. De skader, der kommer, er så voldsomme, at han afgår ved døden.
  Den 69-åriges pårørende er underrettet.
  